АҞӘА, мшаԥы 10 - Sputnik. Аџьынџьтәылатә еибашьра Ду аан иҭахаз ргәалашәаразы аҵлақәа реиҭаҳара акциа мҩаԥысит жәларбжьаратәи акциа "Агәалашәара абаҳча" аҳәаақәа ирҭагӡаны мшаԥы 9 рзы, Аџьынџьтәылатә еибашьра Ду алахәыла, апоет, апрозаик Ҷыҷыкәа Џьонуа ихьӡ зху абжьаратә школ №13 ашҭаҿы.
Ауснагӡатә иалахәын "Аиааира аволонтиорцәа", Аԥсны иҟоу Россотрудничество ахаҭарнакцәа, урыстәылатәи аџьынџьуаа риеҿкаара, Аԥсны иҟоу Урыстәыла Ацҳаражәҳәарҭа абжьгаҩ Максим Литвинов.
Зынӡа еиҭаҳан 20 ҵла: аԥсаӡқәа, ашәқәа, аҳақәа, аҵәақәа.
"Аԥсны Аибашьра ду рхадыршҭуам. Россотрудничество аусуцәа еснагь ҳрымадоуп, аҿар рыцхыраарала, аурыс уаажәларратә еиҿкаарақәа ралахәрала ҳара иҳалҳаршоит аибашьра ахамыршҭразы имаҷымкәа акциақәа рымҩаԥгара", - ҳәа иҳәоит аволонтиортә еиҿкаара "Аиааира аволонтиорцәа" Аԥсны ахаҭарнак, акциа акоординатор Ервин Михин.
Акциа иалахәыз ауаа маҷын ареспубликаҿы иалагалоу аҭагылазаашьа ҷыда инамаданы. Алахәылацәа зегьы асабардақәа рҿан. Хҩык-хҩык рыла ишьақәыргылан агәыԥқәа.
Ахәаша, мшаԥы 10 рзы аҽа 20 ҵла еиҭарҳараны иҟоуп Агәӡератәи ашкол ашҭаҿы.
Акциа рхы аладырхәыр ҟалоит изҭаху зегьы асоциалтә ҳақәа рҿы хештег #СадПамятиДома. адкыларала.
Акциа аиҿкааҩцәа: Урыстәылазегьтәи аволонтиортә еиҿкаара "Аиааира аволонтиорцәа", Аиааира аполководеццәа ргәалашәара Афонд, адгылара ауеит: апрезиденттә грантқәа Рфонд.
Аџьынџьтәылатә еибашьра Ду иалахәын 55 000-ҩык Аԥсны ауааԥсыра.
17,5 нызқьҩык рыԥсадгьыл ду рхы ақәырҵеит.
Иара убас шәаԥхьар ҟалоит:
- Аԥсны иргәаладыршәеит Аџьынџьтәылатә еибашьра Ду аан иҭахаз аибашьцәа